**OBJAVA ZA MEDIJE**

**PULSKI FILMSKI FESTIVAL I MOTOVUN FILM FESTIVAL ZAJEDNO ODABRALI ŽIRI NAJBOLJIH MLADIH FILMOFILA**

Pula, 09.07.2014. - **Pulski filmski festival** i **Motovun film festival** s ponosom objavljuju da su nakon dugog i pomnog vijećanja između 40 prijavljenih kandidata zajedničkim snagama izabrali **osam najboljih** koji će ove godine sudjelovati u radu ***Žirija mladih filmofila*** na oba festivala. Da je riječ o najboljim kandidatima koji su zadovoljili uvjet dobnog kriterija, osam odabranih mladih filmofila dokazalo je svoju kvalitetu, pored iznimno artikuliranog poznavanja hrvatskog i engleskog jezika, pisanjem recenzije filma po izboru.

***Žiri mladih filmofila*** **profesionalna je platforma** o kojima ljubitelji pokretnih slika mogu samo sanjati, a podrazumijeva analiziranje filmova, stjecanje znanja potrebnog za istraživanje sedme umjetnosti i općenito audio-vizualnih djelatnosti te jednostavno - uživanje u domaćim i međunarodnim dugometražnim i kratkometražnim filmovima. U skladu s time, mladi filmofili će **od 19. do 26. srpnja boraviti na Pulskom i od 26. do 30. srpnja na Motovunskom filmskom festivalu**, te imati osiguran smještaj i hranu. Katalog i posebne akreditacije omogućit će im neometano obavljanje svojih dužnosti, a one podrazumijevaju: gledanje, komentiranje i ocjenjivanje domaćih i stranih filmskih ostvarenja, aktivno sudjelovanje u anketama i diskusijama s autorima filma, pisanje blogova i recenzija. Zbog svoje vjernosti i predanosti sedmoj umjetnosti, odabranih osam nada filmske kritike moći će sudjelovati na brojnim predavanjima i radionicama te sudjelovati u razgovorima sa stručnjacima iz područja audiovizualnih djelatnosti.

**Volonteri Pulskog filmskog festivala**

Već četvrtu godinu zaredom **volonteri Pulskog filmskog festivala** čine dio festivalskog ozračja i neizostavna su mlada snaga koja unosi obilje vedrine tijekom dvotjednih filmskih projekcija i ostalih popratnih programa. I ove godine je natječaj za volontiranje polučio veliki interes. Od ukupno 35 prijavljenih, njih **24**, dobilo je priliku steći praksu rada u filmskoj umjetnosti, na svim festivalskim lokacijama odnosno po različitim odjelima. Osim stjecanja vrijednog iskustva u organizaciji Festivala, volonteri će moći besplatno gledati filmove u slobodno vrijeme, te će za svoj trud biti nagrađeni službenim majicama, toplim obrocima, preporukama za daljnje angažmane na budućim festivalima i potvrdom o volontiranju.

**«Pula Film Festival» aplikacija za pametne telefone**

Kako bismo Pulski filmski festival još više približili mladima i svima koji se tako osjećaju, drugu godinu zaredom dostupna je **festivalska aplikacija za pametne telefone**. Uz pomoć aplikacije **«Pula Film Festival»** posjetitelji će se moći lakše snalaziti u bogatom festivalskom programu. Najnovije vijesti, osnovne informacije o Festivalu, video i foto galerije, ali i raspored cijelog programa koji se spaja s vašim osobnim kalendarom samo su neke od značajki aplikacije. Aplikacija je besplatna i može se pronaći na iTunes stranici i na Google playu. Dostupna je na hrvatskom i engleskom jeziku.

**Glasnogovornica Pulskog filmskog festivala:**

Ana Šimunović

CIPR praktičar odnosa s javnošću

e-mail [glasnogovornik@pulafilmfestival.hr](mailto:press@pulafilmfestival.hr)

[www.pulafilmfestival.hr](http://www.pulafilmfestival.hr/)